Εισήγηση ΑΣΠΑ στην ΓΣ 5 Μαΐου 2015

ΑΓΩΝΙΣΤΙΚΗ ΣΥΝΕΡΓΑΣΙΑ ΠΑΝΕΠΙΣΤΗΜΙΑΚΩΝ ΑΙΓΑΙΟΥ (ΑΣΠΑ)

Περί μεταβατικών διατάξεων στο "Πολυνομοσχέδιο για την Οργάνωση και τη Λειτουργία του Εκπαιδευτικού Συστήματος"

Η ΑΣΠΑ εκτιμά ότι οι ρυθμίσεις για θέματα που αφορούν την Ανώτατη Εκπαίδευση που έδωσε στη δημοσιότητα το Υπουργείο Πολιτισμού Παιδείας και Θρησκευμάτων και συμπεριλαμβάνονται  στο  "Πολυνομοσχέδιο για την Οργάνωση και τη Λειτουργία του Εκπαιδευτικού Συστήματος. Μεταβατικές διατάξεις" είναι σε θετική κατεύθυνση ενίσχυσης των δημοκρατικών δομών και της δημοκρατικής λειτουργίας  του δημόσιου πανεπιστημίου.

Οι ρυθμίσεις, που αφορούν τροποποιήσεις διατάξεων νόμων για τα πανεπιστήμια και ΤΕΙ που ψηφίστηκαν τα τελευταία χρόνια κρατώντας ως θεσμικό πλαίσιο λειτουργίας τους Ν. 4009/11 και 4076/12 (Ν. Διαμαντοπούλου/ Αρβανιτόπουλου) μεταξύ άλλων προβλέπουν:

Κατάργηση του θεσμού του Συμβουλίου ιδρύματος, κατάργηση της επιστολικής και ηλεκτρονικής ψήφου, συμμετοχή των φοιτητών/τριών στα όργανα διοίκησης του πανεπιστημίου, αποκατάσταση του Τμήματος ως βασικής ακαδημαϊκής και διοικητικής μονάδας, χορήγηση ενιαίου πτυχίου, κατάργηση της δυνατότητας ίδρυσης ΝΠΙΔ, επαναφορά της βαθμίδας του Λέκτορα, νέα σύνθεση Συγκλήτου με συμμετοχή εκπροσώπων όλων των μελών της πανεπιστημιακής κοινότητας, αλλαγή τρόπου εκλογής μελών ΔΕΠ, κατάργηση των διαγραφών των φοιτητών/τριών.

Το μεγαλύτερο μέρος των προβλεπόμενων μεταβατικών διατάξεων αφορά διεκδικήσεις του κινήματος που αναπτύχθηκε στα πανεπιστήμια τα τελευταία χρόνια μετά την προσπάθεια των προηγούμενων κυβερνήσεων να αλλάξουν το "DNA των πανεπιστημίων".

Η ΑΣΠΑ εκτιμά ότι  η υποχρηματοδότηση των ΑΕΙ, οι δραστικά περικομμένοι μισθοί των εργαζομένων στα ΑΕΙ, τα κλεμμένα αποθεματικά, η εκτίναξη του κόστους σπουδών, η υποβάθμιση και ιδιωτικοποίηση της φοιτητικής μέριμνας εξακολουθούν να αποτελούν σοβαρά προβλήματα που κληρονομήσαμε από τις προηγούμενες κυβερνήσεις. Αυτά πρέπει άμεσα να επιλυθούν παράλληλα με την κατάργηση εκείνων των διατάξεων που συνεχίζουν να είναι σε ισχύ και αφορούν την πολύπλευρη επιχειρηματική λειτουργία του πανεπιστημίου. 
Η ΑΣΠΑ θα συνεχίσει να αγωνίζεται για την πραγματική διασφάλιση του πανεπιστημιακού ασύλου, την κατάργηση της ποικιλόμορφης επιχειρηματικής δραστηριότητας των ΑΕΙ, καθώς και της εμπορευματοποίησης της γνώσης με την διατήρηση των διδάκτρων στις μεταπτυχιακές σπουδές, τον τεμαχισμό των προγραμμάτων σπουδών και την εμπορική τους εκμετάλλευση, με ακραίο παράδειγμα την απαράδεκτη λειτουργία και το καθεστώς των ιδιωτικών κολεγίων. 

Θα συνεχίσει να αγωνίζεται για την κατάργηση των ελαστικών σχέσεων εργασίας, κάθε είδους, στα ΑΕΙ και την καθιέρωση της πλήρους και αποκλειστικής απασχόλησης του ΔΕΠ. Να διεκδικεί την εξασφάλιση επαρκούς φοιτητικής μέριμνας για σίτιση, στέγαση, συγγράμματα, την χορήγηση πιστώσεων συμβασιούχων διδασκόντων/ουσών, μέχρι το διορισμό νέων μελών ΔΕΠ, ΕΤΕΠ, ΕΕΔΙΠ. Την άμεση προκήρυξη νέων θέσεων ΔΕΠ, ΕΤΕΠ, ΕΕΔΙΠ ώστε να καλυφθούν τα κενά σε διδακτικό προσωπικό, όπου αυτά υπάρχουν. Την αύξηση της κρατικής χρηματοδότησης της Ανώτατης Εκπαίδευσης. Να διεκδικεί αξιοπρεπείς μισθούς με κάλυψη των απωλειών των τελευταίων ετών στις αποδοχές των εργαζομένων  στα Πανεπιστήμια, μη επιδοματικού χαρακτήρα, με ενσωμάτωση των επιδομάτων στο βασικό μισθό.

